b'\n_START_ARTICLE_\nAuksinis rublis\n_START_PARAGRAPH_\nAuksinis rublis\xc2\xa0\xe2\x80\x93 Rusijos imperijos piniginis vienetas, kursav\xc4\x99s nuo 1897\xc2\xa0m. iki 1917\xc2\xa0m. (kai kuriuose pasaulio regionuose iki XX a. 3-ojo de\xc5\xa1imtme\xc4\x8dio vidurio)._NEWLINE_1897\xc2\xa0m.\xc2\xa0\xe2\x80\x93 1899\xc2\xa0m. metais finans\xc5\xb3 ministras Serg\xd0\xb5jus Vit\xc4\x97 atliko pinig\xc5\xb3 reform\xc4\x85, po kurios Rusijoje buvo \xc4\xafvestas aukso standartas. Pinigai buvo grind\xc5\xbeiami auksu (vietoje anks\xc4\x8diau naudoto sidabro), atsi\xc5\xbevelgiant \xc4\xaf pasikeitimus pasaulin\xc4\x97je rinkoje._NEWLINE_Auksinis rublis pakeit\xc4\x97 sidabrin\xc4\xaf ir buvo prilygintas 0,774235 g. \xc5\xa1varaus aukso. 10 rubli\xc5\xb3 monetoje aukso buvo net 7,7 g. To meto aukso standartas buvo: 1 JAV doleris\xc2\xa0\xe2\x80\x93 1,5 g, 1 Did\xc5\xbeiosios Britanijos svaras\xc2\xa0\xe2\x80\x93 7,3 g, frankas\xc2\xa0\xe2\x80\x93 0,29 g, 1 mark\xc4\x97\xc2\xa0\xe2\x80\x93 0,35 g aukso. Tai yra vienas Rusijos rublis buvo du kartus \xe2\x80\x9elengvesnis\xe2\x80\x9c negu JAV doleris ir du kartus vertingesnis negu Vokietijos mark\xc4\x97._NEWLINE_Buvo i\xc5\xa1leistos 5, 7,5, 10 ir 15 rubli\xc5\xb3 monetos._NEWLINE_Aukso monetos laisvai cirkuliavo kartu su banknotais. Lygiagretus auksini\xc5\xb3 ir popierini\xc5\xb3 pinig\xc5\xb3 jud\xc4\x97jimas pasi\xc5\xbeym\xc4\x97jo stabilumu. J\xc4\xaf palaik\xc4\x97 pastovus balansas tarp aukso atsarg\xc5\xb3 ir banknot\xc5\xb3 mas\xc4\x97s. Pagal tuometin\xc4\xaf \xc4\xafstatym\xc4\x85 popierini\xc5\xb3 pinig\xc5\xb3 negal\xc4\x97jo b\xc5\xabti daugiau nei 300 mln. Laisvas auksini\xc5\xb3 pinig\xc5\xb3 jud\xc4\x97jimas nesukeldavo a\xc5\xbeiota\xc5\xbeo auksin\xc4\x97ms monetoms. \xe2\x80\x9eGeltonuosius\xe2\x80\x9c net buvo bandoma pirmiau i\xc5\xa1leisti, kaip nepatogius apyvartoje._NEWLINE_1914\xc2\xa0m. prasid\xc4\x97jus Pirmajam pasauliniam karui popieriniai pinigai nebuvo kei\xc4\x8diami \xc4\xaf auks\xc4\x85. Auksin\xc4\x97s monetos liko pas \xc5\xbemon\xc4\x97s kaip lobis, o banknotai prarado vert\xc4\x99. TSRS laikais valdant Nikitai Chru\xc5\xa1\xc4\x8diovui buvo \xc4\xafvestas \xc4\xafstatymas, kuris u\xc5\xbe spekuliacij\xc4\x85 pla\xc4\x8diu mastu, tarp j\xc5\xb3 ir auksiniais rubliais, numat\xc4\x97 net mirties bausm\xc4\x99. Pasikeitus TSRS \xc4\xafstatymams, auksiniai rubliai buvo pla\xc4\x8diai naudojami kaip \xc5\xbealiava auksiniams dantims gaminti.'